પાવલીશમાં શરૂ કરેલી એ શાળાને તેમણે આનંદ વિદ્યાલય નામ આપ્યું. સુખોમ્લીન્સ્કીની શિક્ષણ માટેની દીર્ઘદૃષ્ટિનો આરંભમાં જ પરિચય મળે છે. એક તો વિદ્યાલયનો પ્રારંભ કરતાં પહેલાં થોડાંક અઠવાડિયાં દરમિયાન તેમણે દરેક કુટુંબનો પરિચય સાધી લીધો, જેથી પરિવારના વાતાવરણનો ખ્યાલ આવે. એ ઉપરાંત, બાળકોનો વિધિવત અભ્યાસ શરૂ થયા પહેલાં, છ વર્ષનાં, અભ્યાસ શરૂ કરનારાં બાળકો સાથે જ, એક વર્ષ પછી શાળાનો અભ્યાસ શરૂ કરનારાં બાળકોને પણ પ્રવેશ આપ્યો, જેથી, તેમને જ્ઞાન આપતાં પહેલાં તેમની વિશિષ્ટતાઓ જાણવા અને વિચાર, અનુભૂતિ, અવલોકન કરતાં શીખવવા માટે સમય મળી રહે. અને આમ આનંદ વિદ્યાલય ૩૧ ઓગસ્ટના રોજ અસ્તિત્વમાં આવ્યું.